Sjømat Norge

Sjømat Norge er en medlemsstyrt, næringspolitisk arbeidsgiverorganisasjon som organiserer over 800 medlemsbedrifter med omtrent 18 000 ansatte innen norsk fiskeindustri, havbruksnæring, fiskefôrbransje, biomarin industri, rederier og leverandørbedrifter til sjømatnæringen. Sjømat Norge er en landsforening tilknyttet NHO. Organisasjonen var frem til 2015 kjent som Fiskeri- og havbruksnæringens landsforening (FHL).Fiskeri- og havbruksnæringens landsforening (FHL) ble etablert den 25. november 1994 som en paraplyorganisasjon for Norske Fiskeoppdretteres Forening (NFF), Fiskerinæringens landsforening (FNL) Fiskemelprodusentenes forening og fiskefôrprodusentenes forening. 
Administrerende direktør er Geir Ove Ystmark. Paul Birger Torgnes er styreleder.


== Medlemmene ==
Medlemsbedriftene er både små, lokaleide familiebedrifter og store multinasjonale selskaper. Disse har det til felles at de jobber i sjømatområdet og er avhengige av stabile rammebetingelser.
Sjømat Norge arbeider for å sikre gode rammebetingelser for sjømatnæringen og for å yte best mulig service overfor medlemsbedriftene. Sjømat Norge er organisert i avdelinger for havbruk, industri, miljø, helse og kvalitet. I tillegg yter Sjømat Norge støtte i arbeidsgiverspørsmål. 


== Tillitsvalgte ==
Generalforsamlingen er Sjømat Norges øverste organ, og velger styret. Styret er det besluttende organet mellom generalforsamlingene. Styret har ti medlemmer. Styret har to rådgivende bransjegrupper, henholdsvis Bransjegruppe Industri som fokuserer på den fangstbaserte delen av sjømatnæringen og Bransjegruppe Havbruk som har fokus på verdikjeden i havbruksnæringen.
Bransje industri har fem sektorer med tillitsvalte: 

Sektorgruppe maring som organiserer marine ingrediensebedrifter.
Sektorgruppe fiskemel som organiserer bedrifter innenfor fiskemel og fiskeolje.
Sektorgruppe hvitfisk som organiserer bedrifter innen bearbeiding og salg av hvitfisk.
Sektorgruppe pelagisk  som organiserer bedrifter innen bearbeiding og salg av sildefisk.
Sektorgruppe skalldyr som organiserer bedrifter innen bearbeiding og salg av skalldyr.På havbrukssiden har Sjømat Norge tre distriktslag og tre sektorgrupper:

Sjømat Norge havbruk nord organiserer havbruksselskaper i Nordland, Troms og Finnmark.
Sjømat Norge havbruk midt organiserer havbruksselskaper i Trøndelag og Møre og Romsdal.
Sjømat Norge havbruk vest organiserer havbruksselskaper i Vestland, Rogaland og Agder.
Sektorgruppe fiskefôr  som organiserer bedrifter innenfor fiskefôrnæringen.
Sektorgruppe teknologi og service som organiserer bedrifter og rederi som selger varer og tjenester til havbruksnæringen.
Sektorgruppe MiljøVet  som organiserer bedrifter som selger tjenester innenfor fiskehelse, veterinær og miljøundersøkelser.


== Styreledere ==
Sjømat Norge/FHL har hatt følgende styreledere: 

Jørn Aksel Krog (1994–1997)
Svein Arne Abelsen (1997–2002)
Lisbeth Berg-Hansen (2002–2005)
Knut Haagensen (2005–2006)
Ole-Eirik Lerøy (2006–2011)
Gunnar Domstein (2011–2015)
Inger Marie Sperre (2015–2021)
Paul Birger Torgnes (2021–)


== Administrasjon ==
Administrativt er Sjømat Norge delt inn i egne avdelinger for saker som vedrører miljøspørsmål, mat, næringsmessige rammevilkår og handel. I staben er det også egne virksomhetsområder innen forskning og utvikling, kommunikasjon og arbeidsgiverspørsmål. Organisasjonen har hovedkontor i Oslo, samt kontorer i Bergen, Ålesund, Trondheim og Tromsø.


=== Avdelinger ===
Havbruk. Sjømat fra havbruk utgjør en fremtidsrettet og vesentlig del av norsk matproduksjon og eksport. Sjømat Norge arbeider for å sikre riktige rammevilkår for sjømatproduksjonen i Norge, og for god adgang til eksportmarkedene ute.
Industri. Den tradisjonelle fiskeindustrien og nye industrisektorer basert på marine råstoffer står for en vesentlig og fremtidsrettet del av norsk sjømatnæring. Sjømat Norge arbeider for å sikre riktige rammevilkår for næringen i Norge, og for god adgang til eksportmarkedene ute.
Miljø. Sjømat Norge arbeider for at næringen driver miljømessig bærekraftig og har en troverdig miljøpolitikk. Sjømat Norge skal også arbede for å begrense miljøpåvirkninger fra omverdenen som kan redusere mulighetene for å produsere trygg sjømat.
Helse og kvalitet. Sjømat Norge arbeider for at norsk sjømat skal være trygg. Forbrukerne skal ha tillit til sjømat, sjømatprodusentene og norsk sjømatproduksjon.


== Internasjonalt samarbeid ==
Sjømat Norge er tilsluttet flere internasjonale organisasjoner: ISFA, FEAP, FEFAC, IFFOEU Fishmeal og AIPCE-CEP. 


== Referanser ==


== Eksterne lenker ==
Hjemmeside